John Grisham

Džonas Rėjus Grišamas jaunesnysis (John Ray Grisham Jr., g. 1955 m. vasario 4 d.) – Jungtinių Amerikos Valstijų rašytojas, teisininkas, politinis veikėjas.

 Biografija 

Dž. Grišamas gimė Džonsbore (Arkanzasas), bet vaikystę praleido nedideliame Sautheiveno miestelyje (Misisipė). Siekė tapti beisbolininku, vėliau dalyvavo baptistų misijoje Brazilijoje, dirbo įvairius nekvalifikuotus darbus (laistytoju, santechniku, kelininku, apatinio trikotažo pardavėju). Vėliau studijavo keliuose koledžuose, kol 1977 m. Misisipės valstijos universitete baigė buhalterijos studijas. Paskui Misisipės teisės mokykloje studijavo mokestinę teisę, 1981 m. apgynė daktaro laipsnį.John Grisham (1955–), The Encyclopedia of Arkansas History and Culture.

Dž. Grišamas dirbo teisininku, 1984–1990 m. kaip demokratų kandidatas išrinktas į Misisipės atstovų rūmus. Vėliau paskyrė savo laiką knygų rašymui.Erin Collazo Miller. „The Complete John Grisham Book List“, ThoughtCo

 Kūryba 

Kaip rašytojas Dž. Grišamas debiutavo 1989 m. su romanu „Metas žudyti“ (A Time to Kill), o jo antrasis romanas „Firma“ (The Firm) 1991 m. pateko į The New York Times bestselerių sąrašą ir jame išsilaikė 47 savaites. Vėliau jo kūriniai nuolat siekė bestselerių sąrašų viršūnes, o nuo 1994 iki 2000 m. jo knygos buvo pačios perkamiausios.

1993 m. jo knyga „Firma“ buvo ekranizuota (rež. Sidnis Polakas, pagr. vaidmuo – Tomas Kruzas). Filmai sukurti pagal Grišamo bestselerius „Pelikano dosjė“ (1993 m., rež. A. Pakula, vaid. Dž. Roberts, D. Vašingtonas), „Klientas“ (1994 m., rež. Dž. Šumacheris), „Metas žudyti“ (1996 m., rež. Dž. Šumacheris, vaid. S. Bulok, S. L. Džeksonas), „Kamera“ (1996 m., rež. Dž. Foulis), „Sėkmės šaulys“ (1997 m., rež. F. F. Kopola, vaid. M. Daimonas, K. Deins), „Imbierinis žmogeliukas“ (1998 m., rež. R. Oltmanas, „Verdiktas“ (2003 m., rež. G. Fleideris), „Kalėdos pagal Kranksus“ (2004 m., rež. Dž. Rotas, vaid. T. Alenas), taip pat keletas serialų.

Grišamas daugiausia rašo teisines dramas, detektyvus, taip pat yra parašęs keletą romanų sporto tematika, pusiau autobiografiją „Dažytas namas“, detektyvinių knygų vaikams seriją apie jaunąjį teisininką Teodorą Buną, kelis apsakymų rinkinius. Taip pat aprašė kelių, klaidingai apkaltintų žmonių istorijas.

 Bibliografija 

Žymesni kūriniai:

 A Time to Kill (1989 m., „Metas žudyti“, liet. 2009 m.)
 The Firm (1991 m., „Firma“, liet. 1997 m.)
 The Pelican Brief (1992 m., „Pelikano dosjė“, liet. 2004 m.)
 The Client (1993 m., „Klientas“, liet. 2007 m.)
 The Chamber (1994 m., „Kamera“, liet. 2008 m.)
 The Rainmaker (1995 m., „Sėkmės šauklys“, liet. 2001 m.)
 The Runaway Jury (1996 m., „Verdiktas“, liet. 2004 m.)
 The Partner (1997 m., „Partneris“, liet. 2002 m.)
 The Street Lawyer (1998 m., „Gatvės advokatas“, liet. 2008 m.)
 The Testament (1999 m., „Testamentas“, liet. 2006 m.)
 The Brethren (2000 m., „Brolija“, liet. 2003 m.)
 A Painted House (2001 m., „Dažytas namas“, liet. 2004 m.)
 Skipping Christmas (2001 m., „Kalėdų nebus“, liet. 2006 m.)
 The Summons (2002 m., „Teisėjo šaukimas“, liet. 2002 m.)
 The King of Torts (2003 m., „Masinių bylų karalius“, liet. 2005 m.)
 Bleachers (2003 m.)
 The Last Juror (2004 m., „Paskutinis prisiekusysis“, liet. 2005 m.)
 The Broker (2005 m., „Brokeris“, liet. 2007 m.)
 The Innocent Man: Murder and Injustice in a Small Town (2006 m., „Nekaltasis: žmogžudystė ir tariamas teisingumas mažame miestelyje“, liet. 2010 m.)
 Playing for Pizza (2007 m.)
 The Appeal (2008 m., „Apeliacija“, liet. 2009 m.)
 The Associate (2009 m., „Bendradarbis“, liet. 2010 m.)
 Ford County (2009 m., „Fordo apygarda“, liet. 2011 m.)
 The Confession (2010 m., „Prisipažinimas“, liet. 2011 m.)
 The Litigators (2011 m., „Bylininkai“, liet. 2012 m.)
 The Racketeer (2012 m., „Reketininkas“, liet. 2013 m.)
 Sycamore Row (2013 m., „Jovarų takas“, liet. 2014 m.)
 Gray Mountain (2014 m., „Grėjaus kalnas“, liet. 2015 m.)
 Rogue Lawyer (2015 m., „Sukčius advokatas“, liet. 2016 m.)
 The Whistler (2016 m., „Demaskuotojas“, liet. 2017 m.)
 Camino Island (2017 m., „Kamino sala“, liet. 2018 m.)
 The Rooster Bar (2017 m., „„Gaidžio“ baras“, liet. 2019 m.)
 The Reckoning (2018 m., „Atpildas“, liet. 2019 m.)
 The Guardians (2019 m., „Sergėtojai“, liet. 2020 m.)
 Camino Winds (2020 m., „Vėjai Kamino saloje“, liet. 2021 m.)
 The Judge’s List (2021 m., „Teisėjo sąrašas“, liet. 2022 m.)
 Camino Ghosts (2024 m., „Kamino šmėklos“)

 Šaltiniai 

Kategorija:JAV rašytojai